***INDOKOLÁS***

**1. §**

A környezetvédelemről szóló rendelet bevezető részében a felhatalmazó és hatáskört megállapító jogszabályok körének és rendelkezéseinek a változásai átvezetésre kerülnek.

**2. §-3. §**

A jelentős zajt keltő munkák környezetvédelemről szóló rendeletben és a közösségi együttélés alapvető szabályairól, valamint ezek elmulasztása, megszegése jogkövetkezményeiről szóló rendeletben foglalt szabályozása összehangolásra, egyben pontosításra kerül. A családok nyugodt pihenését és kikapcsolódását elősegítendő a jövőben minden vasárnap, újév napján, nagypénteken, húsvéthétfőn, pünkösdhétfőn, mindenszentek napján és karácsonykor is tilos lesz a jelentős zajjal járó munkák végzése. A nyári időszakban ugyanakkor a kései napnyugtára tekintettel este 21 óráig végezhetőek majd ilyen tevékenységek az eddigi 20 óra helyett. A kialakult szokásokra tekintettel egyes a családi eseményekhez nem kötődő ünnepnapokon is lehetséges lesz a zajjal járó munkavégzés a ház körül, illetve a kiskertben.

**4. §**

Hatályon kívül helyezésre kerül a közösségi együttélés alapvető szabályairól szóló rendelet 9. §-ának a nem szilárd burkolattal ellátott közterületen való parkolási tilalmat előíró rendelkezése, mivel az a szabálysértésekről szóló törvénnyel és a KRESZ-szel párhuzamos szabályozást tartalmaz a Kúria gyakorlatát figyelembe véve.

**5. §**

Hatályba léptető és deregulációs rendelkezést tartalmaz.

**A jogalkotásról szóló 2010. évi CXXX. törvény 18. § (3) bekezdése és a Magyar Közlöny kiadásáról, valamint a jogszabály kihirdetése során történő és a közjogi szervezetszabályozó eszköz közzététele során történő megjelöléséről szóló 5/2019. (III. 13.) IM rendelet 20. § (3)-(4) bekezdése, valamint a 21. § (2) bekezdése alapján, mivel az elfogadandó jogszabály várható társadalmi hatása jelentős, és nem kizárólag technikai vagy végrehajtási jellegű intézkedéseket tartalmaz, jelen indokolást a rendelet kihirdetését követően a Nemzeti Jogszabálytárban közzé kell tenni.**